Omkring klokken 02.30 natten til tirsdag blev Brotorvets Optik på Skrågade 1 i Nørresundby udsat for indbrud. - Tyven eller tyvene er kommet ind i butikken ved at fjerne en træplade i et vindue, som er sat op efter et indbrud for ikke så længe siden, fortæller vagtchef ved Nordjyllands Politi Per Vagn Nielsen. Alarmen i butikken gik dog med det samme og en røgkanon blev udløst, så tyven eller tyvene må have haft svært ved at finde rundt. Det lykkedes dem dog alligevel at slippe af sted med en mængde ure. Det er endnu ikke blevet gjort op hvor mange smykker, der er blevet stjålet. - Og vi har ikke noget der ligner et signalement. Når røgkanonen går af kan tyvene ikke se noget, men det kan overvågningen jo heller ikke, siger vagtchefen. Han vil derfor meget gerne høre fra alle, der måtte have set noget omkring butikken natten til tirsdag. Nordjyllands Politi kan kontaktes på telefon 1-1-4.

Referat:
For anden gang på kort tid har guldsmed i Nørresundby været udsat for indbrud.